再用前韻
作者：趙蕃
朝代：宋

paragraphs: 田家雖賤勞，豐歲飽餐粥。
儒士筆以耕，相形無食肉。
我生文字盟，向日交友卜。
自從此邦來，得君一夔足。
作詩非野格，悟坡更參谷。
字法皆有師，翩翩信超俗。
誰云前輩遠，解使神觀復。
鸞乃鳳之徒，蕙乃蘭之族。
惟我甚亡頼，於何能見辱。
又何與於人，嗔君刺在目。
寒窗夜沉沉，燈燼落金粟。
芻薪價益高，窘狀稭然菽。
相看一何有，有子所送菊。
何以得今夕，把君詩過讀。